Aktualizované o 16:23

Už počas rozhovorov prišla médiám tlačová správa strany Vlasť o tom, že k spájaniu ĽSNS a Vlasti nedôjde.

Avšak Harabin potom vysvetľoval, že správu neposielal. „Cez ESET ste sa dostali do mojich poznámok, lebo ESET kontroluje všetko, a ste si moje poznámky preposlali,“ hľadal vinníka v nezvládnutej komunikácii s novinármi.

Kotleba tento postup označil za zvláštny a demonštratívne odišiel z tlačovej konferencie. „Mám ďalšie pracovné povinnosti,“ dodal.

Tejto téme sa venujeme aj v dnešnom podcaste:

„Bolo to dosť zvláštne, ja sa už vôbec nechcem na tom podieľať. Ďakujem pekne a dovidenia. Ďakujem, že si to mnohí novinári všimli,“ uzavrel Kotleba a konferenciu opustil bez podania rúk s Harabinom.

Líder Vlasti vzápätí komentoval, že už v pondelok pre TASR avizoval, že sa s kotlebovcami spájať nebudú.

Harabin v tlačovej správe novinárom píše, že jeho strana pôjde do volieb samostatne „pre ochranu národných záujmov Slovenska a jeho obyvateľov“. Varoval tiež, aby neprepadol ani jeden jediný hlas.

„Vedú nás k tomu aj záväzky, ktoré máme k takmer 310-tisíc voličom, ktorí hlasovali za mňa v prezidentských voľbách, čo je približne o 100-tisíc viac hlasov, ako získal pán Kotleba,“ zdôvodňoval tiež v stanovisku.

Pozýva Smer-SD, SNS i kollárovcov na spoločný blok

Harabin v správe poznamenal, že Vlasť má s ĽSNS spoločné viaceré témy. Ale sú aj také, na ktoré existujú iné názory. Vymedzil sa napríklad v pohľadoch na sociálne, ekonomické a zdravotnícke otázky.

Líder Vlasti zároveň vyzval strany Smer-SD, SNS, Sme rodina a kotlebovcov na vytvorenie „širokého bloku národných, vlasteneckých a kresťanských strán“.

Marian Kotleba kritizoval Harabinov zámer vytvoriť širší blok so Smerom-SD a SNS. „Je to nutné zlo a nič dobré by to Slovensku neprinieslo,“ myslí si Kotleba.